CELEX: 32016D0118
Language: sl
Date: 2016-01-20 00:00:00
Title: Sklep Političnega in varnostnega odbora (SZVP) 2016/118 z dne 20. januarja 2016 o izvajanju Resolucije Varnostnega sveta Združenih narodov 2240 (2015) v okviru operacije EUNAVFOR MED SOPHIA (operacija EUNAVFOR MED SOPHIA/1/2016)

29.1.2016   
            
            
               SL
            
            
               Uradni list Evropske unije
            
            
               L 23/63
            
         SKLEP POLITIČNEGA IN VARNOSTNEGA ODBORA (SZVP) 2016/118
   z dne 20. januarja 2016
   o izvajanju Resolucije Varnostnega sveta Združenih narodov 2240 (2015) v okviru operacije EUNAVFOR MED SOPHIA (operacija EUNAVFOR MED SOPHIA/1/2016)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (1) in zlasti člena 6(1) Sklepa,
   ob upoštevanju naslednjega:
   
               (1)
            
            
               V Sklepu Sveta (SZVP) 2015/778 je določeno, da se vojaška operacija Evropske unije v južnem delu osrednjega Sredozemlja (operacija EUNAVFOR MED SOPHIA) (v nadaljnjem besedilu: operacija) izvaja v različnih fazah.
            
         
               (2)
            
            
               Svet je 14. septembra 2015 ugotovil, da so bili izpolnjeni vsi pogoji za prehod v drugo fazo operacije na odprtem morju. Politični in varnostni odbor pa je 28. septembra 2015 sprejel Sklep (SZVP) 2015/1772 (2) o prehodu operacije EUNAVFOR MED SOPHIA v drugo fazo operacije, kot je določeno v točki (b)(i) člena 2(2) Sklepa (SZVP) 2015/778, s katerim so odobrena tudi spremenjena pravila delovanja za to fazo operacije.
            
         
               (3)
            
            
               Varnostni svet Združenih narodov (VS ZN) je 9. oktobra 2015 sprejel Resolucijo 2240 (2015). Ta resolucija daje več pooblastil za ukrepanje proti tihotapljenju migrantov in trgovini z ljudmi z ozemlja Libije in ob njenih obalah. Države članice, ki delujejo na nacionalni ravni ali v okviru regionalnih organizacij, dejavnih v boju proti tihotapljenju migrantov in trgovini z ljudmi, so z odstavki 7, 8 in 10 resolucije pooblaščene, da v obdobju enega leta „na odprtem morju ob obalah Libije pregledujejo plovila, za katera utemeljeno sumijo, da se uporabljajo za tihotapljenje migrantov ali trgovino z ljudmi iz Libije, vendar pod pogojem, da si te države članice in regionalne organizacije pred uporabo pooblastil iz tega odstavka v dobri veri prizadevajo pridobiti privolitev države zastave“. Prav tako so države članice pooblaščene, da „zasežejo plovila, pregledana v skladu s pooblastilom iz odstavka 7, za katera je bilo ugotovljeno, da se uporabljajo za tihotapljenje migrantov ali trgovino z ljudmi iz Libije“; v resoluciji je tudi poudarjeno, „da bo odločitev za nadaljnje ukrepanje v zvezi s temi plovili, pregledanimi v skladu s pooblastilom iz odstavka 7, vključno z odstranitvijo, sprejeta v skladu z veljavnim mednarodnim pravom in ob upoštevanju interesov tretjih strani, ki delujejo v dobri veri“, in določeno, „da se pri izvajanju dejavnosti iz odstavkov 7 in 8 ter ob doslednem spoštovanju veljavnega mednarodnega prava o človekovih pravicah, kjer je to ustrezno, uporabljajo vsi ukrepi, ki so primerni za specifične okoliščine boja proti tihotapcem migrantov ali trgovcem z ljudmi“.
            
         
               (4)
            
            
               Poveljnik operacije EUNAVFOR MED SOPHIA je 16. oktobra 2015 navedel, da je operacija pripravljena na izvajanje resolucije VS ZN 2240 (2015).
            
         
               (5)
            
            
               Potem ko je Politični in varnostni odbor dal soglasje, je Svet 18. januarja 2016 sklenil, da so izpolnjeni pogoji, na podlagi katerih lahko operacija v skladu s Sklepom Sveta (SZVP) 2015/778 na odprtem morju ob obalah Libije izvaja pooblastila, ki so ji bila podeljena z Resolucijo VS ZN 2240 (2015).
            
         
               (6)
            
            
               Operacijo bi bilo zato treba v skladu s pogoji iz Resolucije VS ZN 2240(2015) pooblastiti, da na odprtem morju izvaja preiskovanje in preglede na krovu ter zasega in preusmerja plovila, za katera se sumi, da se uporabljajo za tihotapljenje ljudi ali trgovino z njimi, v ta namen pa bi bilo treba odobriti tudi spremenjena pravila delovanja.
            
         
               (7)
            
            
               O prehodu v naslednje faze operacije, vključno z ukrepi v teritorialnih in celinskih vodah obalne države na podlagi točke (b)(ii) člena 2(2) Sklepa (SZVP) 2015/778, bo v skladu s Sklepom (SZVP) 2015/778 in Sklepom Sveta (SZVP) 2015/972 (3) odločal Svet, ki bo dodatno ocenil, ali so izpolnjeni pogoji za ta prehod, pri čemer bosta upoštevani morebitna veljavna resolucija VS ZN in privolitev zadevnih obalnih držav, pa tudi odločitev Političnega in varnostnega odbora o tem, kdaj se preide v naslednjo fazo –
            
         SPREJEL NASLEDNJI SKLEP:
   Člen 1
   Vojaška operacija Evropske unije v južnem delu osrednjega Sredozemlja (operacija EUNAVFOR MED SOPHIA) se v skladu s pogoji iz Resolucije VS ZN 2240 (2015) pooblasti, da na odprtem morju izvaja preiskovanje in preglede na krovu ter zasega in preusmerja plovila, za katera se sumi, da se uporabljajo za tihotapljenje ljudi ali trgovino z njimi, in sicer v skladu s Sklepom (SZVP) 2015/778, za obdobje, določeno v tej resoluciji, in naknadna podaljšanja tega obdobja s strani Varnostnega sveta.
   Člen 2
   Odobrijo se spremenjena pravila delovanja, na podlagi katerih se izvaja pooblastilo iz člena 1.
   Člen 3
   Ta sklep začne veljati na dan sprejetja.
   
      V Bruslju, 20. januarja 2016
      
         
            Za Politični in varnostni odbor
         
         
            Predsednik
         
         W. STEVENS
      
   
   
      (1)  UL L 122, 19.5.2015, str. 31.
   
      (2)  UL L 258, 3.10.2015, str. 5.
   
      (3)  UL L 157, 23.6.2015, str. 51.